庚戌歲六月四日至洪城舊廬無復尺椽悵然傷懷用丙午歲遷居詩韵
作者：洪炎
朝代：宋

paragraphs: 南州一炬火，我歸無所歸。
六月下驚湍，一葉正復敧。
空城何所有，城闕雙闔扉。
遺氓四五輩，𥈭眙蟲鳥棲。
潭潭大都府，灰滅餘空基。
委重者誰子，汝實凡且卑。
螻蟻輕民命，泥沙捐國貲。
犬狼肆噬齧，敺逐乃其宜。
胡爲使羣吠，如惡草蔓滋。
哀哉三萬室，鍾此百六期。
故居不可識，將是復疑非。
階前手種花，自憐託根微。
露草相對泣，吟風作悲詩。
人言城門火，魚禍自靡遺。
我亦無淚哭，且復一解頤。